
SELETUSKIRI                                                                                                         29.12.2008.
Narva Linnavolikogu määruse «Narva Linnavolikogu 14.02.2008.a määruse nr 9 „Narva jäätmehoolduseeskiri“ muutmine» eelnõu juurde

Määruse eelnõu on koostatud «Kohaliku omavalitsuse korralduse seaduse» § 22 lõike 1 punkti 365 ning «Jäätmeseaduse» § 71 lõike 1 alusel, juhindudes «Jäätmeseaduse» §-st 32,     § 31 lõikest 1 ning keskkonnaministri 16.01.2007.a määrusest nr 4 «Olmejäätmete sortimise kord ning sorditud jäätmete liigitamise alused».
Eelnõu väljatöötamisel arvestati Narva Linnavolikogu 14.02.2008.a määruse nr 9 „Narva jäätmehoolduseeskiri“ kohaldamise käigus ilmnenud probleemide ja tähelepanekutega. Eelnõu koostamine on tingitud vajadusest viia määrus vastavusse kehtiva õigusega.
Eelnõu on ette valmistanud Narva Linnavalitsuse Linnavara- ja Majandusameti  kommunaalmajandusosakonna keskkonnateenistuse peaspetsialist Arina Koroljova (tel 35 99 195; arina.koroljova@narva.ee). Juriidilise ekspertiisi on eelnõule teinud Narva Linnavalitsuse Linnavara- ja Majandusameti jurist Mihhail Antonov (tel 35 99 255; mihhail.antonov@narva.ee) ja keeleliselt on eelnõud toimetanud Narva Linnavalitsuse Linnavara- ja Majandusameti referent-tõlk Inga Auer (tel 35 99 153; inga.auer@narva.ee).

17.10.2008.a. pöördus Konkurentsiamet Narva Linnavalitsuse poole märgukirjaga, milles soovitas muuta Narva Linnavolikogu 14.02.2008.a määruse nr 9 „Narva jäätmehooldus-eeskiri“ § 59 teist lauset saavutamaks jäätmeseaduses sätestatud eesmärgid konkurentsi-olukorda vähem kahjustavate meetmetega. 
Seejuures rõhutas Konkurentsiamet, et ebaproportsionaalsete konkurentsipiirangute kehtes-tamist ei saa põhjendada määruse vastuvõtmise hetkel teiste samaväärsete jäätmekäitlus-ettevõtete puudumisega. Tulenevalt vaba konkurentsi kaitsest on oluline tagada ex ante teistele ettevõtjatele vaadeldavale kaubaturule sisenemise võimalus. 
Konkurentsiõiguslik regulatsioon, piirates üksiku ettevõtja õigust suveräänsele äritegevusele, teenib laiemas kontekstis tasakaalustatud ettevõtlusvabaduse huve. Monopolid (õiguslikud/loomulikud) kujutavad endast lõppkokkuvõttes ohtu üldise ettevõtlusvabaduse realiseeritavusele.
Kuigi Konkurentsiamet möönab ainuõiguse andmise võimalikkust („Juhul, kui Narva linn siiski otsustab jäätmete töötlemiseks (või muul viisil käitlemiseks) ainuõiguse anda, tuleks selle õiguse andmiseks korraldada konkurss õigusaktides sätestatud korras“), pole nimetatud ettepanek tõsiseltvõetav. Jääb selgusetuks, millisel õiguslikul alusel oleks kohalik omavalitsus volitatud andma ühele või teisele jäätmekäitlejale ainuõiguse jäätmete sorteerimiseks.      
Narva jäätmehoolduseeskirja § 59, kehtivas sõnastuses, piirab ebaproportsionaalselt isikute ettevõtlusvabadust ning kohalikul omavalitsusel puudub kaubaturule sisenemise tõkete seadmiseks õiguslik alus. JäätS §-s 32 positiveeritud läheduse põhimõtte vaatlemine vastava volitusnormina on enam kui problemaatiline. 
PS § 31 kohaselt Eesti kodanikel on õigus tegeleda ettevõtlusega ning koonduda tulundusühingutesse ja -liitudesse. Ettevõtlusvabaduse kasutamise tingimused ja korra sätestab seadus.

Põhiõiguse riive peab tulenema seadusest. Seejuures seaduse reservatsioon tähendab ka seda, et õigusi ja vabadusi tohib piirata ainult kooskõlas põhiseadusega ning piirangud peavad olema demokraatlikus ühiskonnas vajalikud ega tohi moonutada piiratavate õiguste ja vabaduste olemust. Järelikult vaatamata PS § 154 lause üks alusel HMS § 90 lõikes 2 expressis verbis sätestatule, mille kohaselt kohaliku elu küsimuse korraldamiseks võib kohaliku omavalitsuse organ anda määruse volitusnormita, peab põhivabaduse piirang tulenema otseselt seadusest. Kuna JäätS § 32 ei sisalda delegatsiooninormi kohalikule omavalitsusele ettevõtlusvabaduse piirangute kehtestamiseks, ei ole nimetatud sätte rakendamine ainuõiguse andmise alusena kohaldatav. Volitusnorm ei saa olla umbmäärane – seadus peab määrama piirangu sisu, eesmärgi ja ulatuse.
Juhindudes ülaltoodust on otstarbekas muuta Narva jäätmehoolduseeskirja § 59 ning sõnastada see uues redaktsioonis. Esimest lauset korrigeeritakse keeleliselt, asendades sõnad „õigusaktidega sätestatud kohtadesse“ sõnadega „õigusaktidega sätestatud korras“ – mõiste mahu ja sisu vahekorrast tulenevalt hõlmab termin „õigusaktidega sätestatud korras“ nii õigusaktidega sätestatud kohti kui jäätmete kõrvaldamise protseduurilisi tingimusi.
Määruse teist lauset muudetakse, kõrvaldades vastuolu konkurentsi- ja ettevõtlusvabadusega ning rõhutades senisest selgemalt kohustust suunata Narva linna haldusterritooriumilt kogutud segaolmejäätmed enne nende kõrvaldamist või taaskasutamist sortimisele Narva linnale võimalikult lähedal asuvasse tehnoloogiliselt varustatud ning keskkonna- ja tervisekaitsenõuetele vastavasse sortimistehasesse. 
JäätS § 31 lõikest 1 tulenevalt korraldab kohaliku omavalitsuse üksus jäätmete sortimist, sealhulgas liigiti kogumist, et võimaldada nende taaskasutamist võimalikult suures ulatuses. Kuna hetkel on Narva linnas olmejäätmete tekkekohas liigiti kogumine ja sortimine vastavalt kehtestatud nõuetele korraldamata, tuleb segunenud olmejäätmed enne nende prügilasse ladestamist suunata sortimisele (keskkonnaministri 16.01.2007.a määruse nr 4 «Olmejäätmete sortimise kord ning sorditud jäätmete liigitamise alused» § 7). 

Jäätmehoolduseeskirja lõppu lisatakse §-st 59 tulenev normitehniline märkus, mille kohaselt Narva jäätmehoolduseeskirja kehtestamise hetkel on Narva linnale võimalikult lähedal asuvaks tehnoloogiliselt varustatud ning keskkonna- ja tervisekaitsenõuetele vastavaks sortimistehaseks Narva Jäätmekäitluskeskus, asukohaga Rahu 3b Narva linn. Seejuures on relevantne, et normitehnilisel märkusel puudub regulatiivne mõju – tegemist on informatiivse viitega mittenormatiivsetele asjaoludele. 
Vabariigi Valitsuse 28.09.1999.a määruse nr 279 „Õigustloovate aktide eelnõude normitehnika eeskiri” § 16 lõige 1 lubab õigustloova akti eelnõus kasutada  normitehnilist märkust, milles õigusakti kohaldamise hõlbustamiseks viidatakse asjaoludele, mis ei ole normatiivselt siduvad. 

Samuti muudetakse Narva Linnavolikogu 14.02.2008.a määruse nr 9 „Narva jäätmehoolduseeskiri“ lisas 3 „Korraldatud jäätmeveo piirkondade loetelu“ antud jäätmeveo piirkonna nr 2 kirjeldust, jättes kirjelduse tekstist välja kalmistud. Samasisuline muudatus viidi 04.12.2008.a. sisse Narva Linnavolikogu 27.03.2008.a määrusesse nr 24 „Narva linnas korraldatud jäätmeveo rakendamise kord“.

Narva Linnavolikogu 27.03.2008.a määruse nr 24 „Narva linnas korraldatud jäätmeveo rakendamise kord“ § 3 lõike 2 punkti 2 kohaselt korraldatud jäätmeveoga ei ole hõlmatud ühistranspordipeatustes, tänavatel, avalikes parkides, kalmistutel ning haljasaladel paiknevate avalike jäätmemahutite tühjendamine ja nendes jäätmemahutites asuvate jäätmete vedamine. 

Määruse eelnõu terminoloogia vastab jäätmeseaduses ja selle rakendusaktides kasutatud erialakeelele. Määrus on kooskõlas Euroopa Liidu õigusega ning määruse rakendamisega ei kaasne täiendavaid kulutusi linnaeelarve vahenditest. 
Määrus jõustub üldises korras vastavalt kohaliku omavalitsuse korralduse seaduse § 23   lõikes 1 valla- või linnavolikogu määruse kohta sätestatule. Määruse eelnõu esitati kooskõlastamiseks Konkurentsiametile, Ida-Virumaa keskkonnateenistusele, Ida-Virumaa Maavanemale ning Narva Linna Arenduse ja Ökonoomika Ametile.
Tamara Luigas

